CELEX: 62015TN0353
Language: mt
Date: 2015-06-26 00:00:00
Title: Kawża T-353/15: Rikors ippreżentat fis-26 ta’ Ġunju 2015 – NeXovation vs Il-Kummissjoni

21.9.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 311/50
            
         Rikors ippreżentat fis-26 ta’ Ġunju 2015 – NeXovation vs Il-Kummissjoni
   (Kawża T-353/15)
   (2015/C 311/55)
   Lingwa tal-kawża: l-Ingliż
   
      Partijiet
   
   
      Rikorrenti: NeXovation, Inc. (Hendersonville, l-Istati Uniti) (rappreżentanti: A. von Bergwelt, F. Henkel u M. Nordmann, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla parzjalment id-Deċiżjoni tal-Kummissjoni Ewropea C(2014) 3634 finali, tal-1 ta’ Ottubru 2014 (fil-forma tad-deċiżjoni ta’ korrezzjoni tat-13 ta’ April 2015) dwar l-għajnuna mill-Istat SA.31550 implementata mill-Ġermanja għal Nürburgring, sa fejn:
            
         
               —
            
            
               din tiddeċiedi li l-bejgħ ta’ assi ta’ Nürburgring GmbH, Motorsport Resort Nürburgring GmbH u Congress- und Motorsport Hotel Nürburgring GmbH ma jikkostitwix għajnuna mill-Istat kif stabbilit fl-ewwel punt fil-lista tal-premessa 285 tad-deċiżjoni kkontestata;
            
         
               —
            
            
               din tiddeċiedi li l-bejgħ ta’ assi ta’ Nürburgring GmbH, Motorsport Resort Nürburgring GmbH u Congress- und Motorsport Hotel Nürburgring GmbH ma jwassalx għal kontinwità ekonomika bejn Nürburgring GmbH, Motorsport Resort Nürburgring GmbH u Congress- und Motorsport Hotel Nürburgring GmbH u Capricorn NÜRBURGRING Besitzgesellschaft GmbH, is-sid il-ġdid tal-assi, jew is-sussidjarji tagħha kif stabbilit fl-ewwel sentenza tat-tieni punt fil-lista tal-premessa 285 tad-deċiżjoni kkontestata;
            
         
               —
            
            
               b’hekk din tiddeċiedi li kull irkupru potenzjali ta’ għajnuna mill-Istat mhux kompatibbli ma tkunx tikkonċerna lil Capricorn NÜRBURGRING Besitzgesellschaft GmbH, ix-xerrej tal-assi mibjugħa wara l-proċess ta’ sejħa għal offerti, jew is-sussidjarji tagħha kif stabbilit fl-Artikolu 3(2) tad-dispożittiv tad-deċiżjoni kkontestata, kif stabbilit fit-tieni sentenza tat-tieni punt fil-lista tal-premessa 285 tad-deċiżjoni kkontestata;
            
         
               —
            
            
               tordna lill-Kummissjoni tħallas l-ispejjeż tagħha stess kif ukoll dawk tar-rikorrenti.
            
         
      Motivi u argumenti prinċipali
   
   Ir-rikorrenti tikkontesta d-deċiżjoni tal-Kummissjoni tal-1 ta’ Ottubru 2014 (b’emenda tat-13 ta’ April 2015) peress li din tiddeċiedi li l-bejgħ tal-assi tal-kumpless Nürburgring ma jikkostitwix għajnuna mill-Istat, li l-bejgħ tal-assi ma jwassalx għal kontinwità finanzjarja/ekonomika bejn il-bejjiegħa u x-xerrejja tal-assi, u li l-irkupru potenzjali ta’ għajnuna mill-Istat inkompatibbli ma għandhiex tikkonċerna lix-xerrej tal-assi.
   Insostenn tar-rikors tagħha, ir-rikorrenti tinvoka l-motivi segwenti:
   
               1.
            
            
               L-ewwel motiv, li jallega applikazzjoni żbaljata mill-Kummissjoni tal-Artikolu 107(1) TFUE, peress li l-Kummissjoni ma fehmitx it-tifsira ta’ proċedura ta’ sejħa għal offerti miftuħa, trasparenti u mhux diskriminatorja bil-bejgħ lill-għola offerent u barra minn hekk naqset milli tinvestiga b’mod xieraq l-involviment tal-Istat fil-proċess tal-bejgħ;
            
         
               2.
            
            
               It-tieni motiv, li jallega applikazzjoni żbaljata mill-Kummissjoni tal-Artikolu 107(1) TFUE meta kkonkludiet li l-kuntratt ta’ kera temporanja tal-assi ta’ Nürburgring ma twassalx għal għajnuna mill-Istat u li l-bejjiegħa ma influwenzawx illeġittimament il-bejgħ ulterjuri tal-assi lil investitur Russu;
            
         
               3.
            
            
               It-tielet motiv, li jallega applikazzjoni żbaljata tal-prinċipju ta’ kontinwità finanzjarja/ekonomika mill-Kummissjoni;
            
         
               4.
            
            
               Ir-raba’ motiv, li jallega nuqqas milli tinbeda proċedura ta’ investigazzjoni formali mill-Kummissjoni;
            
         
               5.
            
            
               Il-ħames motiv, li jallega ksur mill-Kummissjoni tad-drittijiet tar-rikorrenti skont l-Artikolu 20(2) tar-Regolament Nru 659/1999;
            
         
               6.
            
            
               Is-sitt motiv, li jallega ksur tal-prinċipji ta’ investigazzjoni imparzjali u diliġenti mill-Kummissjoni;
            
         
               7.
            
            
               Is-seba’ motiv, li jallega applikazzjoni żbaljata mill-Kummissjoni tal-Artikolu 296(2) TFUE.